Palomareski incident
Palomareski incident (; ) se zbio 17. januara 1966. iznad Sredozemnog mora nedaleko od grada Palomares na španskoj obali kada se američki strateški bombarder B-52 prilikom uzimanja goriva u letu sudario sa avio-tankerom KC-135 Stratotanker. Tom prilikom su oba aviona uništena te je poginulo 7 članova posada (svi u KC-135 i 3 od 7 u BC-52), ali je također došlo do gubitka četiri hidrogenskih bombi B28 kojima je B-52 bio naoružan tokom obavljanja rutinske misije Chrome Dome kojom je američko ratno zrakoplovstvo permanentno držalo u zraku bombardere kako bi u svakom trenutku moglo izvesti udar protiv ciljeva u SSSR u slučaju izbijanja Trećeg svjetskog rata. Tri bombe su pale na kopno, a pri čemu je kod jedne došlo do detonacije konvencionalnog eksploziva i djelomične kontaminacije plutonija uokolici Palomaresa; četvrta bomba, koja je pala u more, je pronađena tek nakon nekoliko mjeseci i izvađena nakon spektakularne akcije spašavanja u kojoj je sudjelovala američka ratna mornarica.

Cijeli je slučaj izazvao veliku pažnju svjetske javnosti i dao dodatni poticaj antiratnom i antinuklearnom pokretu sugerirajući mogućnost da samo postojanje nuklearnog oružja može čistom slučajnošću dovesti do apokaliptičkih posljedica. Američka vlada na čelu sa predsjednikom Johnsonom je bila dovedena u neugodan položaj, isto kao i tadašnji frankistički režim u Španiji koja se, iako formalno izvan NATO-a, smatrala ključnim hladnoratovskim saveznikom. SAD su zbog toga pokrenule projekt kontaminacije poljoprivrednog zemljišta u Palomaresu; u samoj Španiji su se dogodile demonstracije lokalnog stanovništva.

Slučaj se odrazio i na popularnu kulturu, bilo u obliku britanskih filmskih komedija Finders Keepers i The Day the Fish Came Out, ali i mnogo ozbiljnijeg tretmana u romanu L'Arbre de Noël francuskog pisca Michela Bataillea koji je 1969. ekraniziran kao istoimeni film.

Vanjske veze 

 John Howard, "Palomares Bajo", Southern Spaces, 23 August 2011.
 n-tv: Atomkatastrophe von 1966 – USA und Spanien entseuchen.
 Oral history  of Willard Franklyn Searle, Jr recounting the recovery project.

1966
Avionske nesreće
Historija Španije